
POETAE LUCANI MORIENTIS ORATIO. 

Atria longa tacent : tantum fons limpidus undis 

murmurat egelidis lenique silentia lapsu 

rumpit : agunt dubiam iam prima crepuscula noctem 

transque pavimentum crescentes vesperis umbrae 

sensim prorepunt ; post summa cacumina Phoebus 

imbuit illapsus pacis dulcedine caelum. 

Omnia tranquillam cessant composta per urbem. 

At procul in tecti penetralibus ipse domorum 
tantarum dominus, sed mox cessurus ab illis, 
leti aditum exspectat : multa fore manat in undas 
sanguis, et invalido discurrit vita meatu. 
Circumstant dominum, fldissima pectora, servi 
exigui numero quos aut benefacta ligarant 
aut amor. At reliquos fortuna instansque tyranni 
terruerat rabies trepidosque exegerat aula : 
hi remanent casumque animi miserantur iniquum. 
Ille oculis proni pereuntia lumina solis 
haurit et exsanguis dum sensim languor inertes 

artus attenuat, cum iam frigescere sensit 
corporis extrema, hanc suffecit pectora pulsans 
spiritus in vocem et moriens haec ultima dixit : 
" Auctoris revocata sui sic carmina fato 
conveniunt — ' Ruptis sanguis cadit undique venis, 
discursusque animae diversa in membra meantis 
interceptus aquis ; nullius vita perempti 
est tanta dimissa via ; pars ultima trunci 
tradidit in letum vacuos vitalibus artus. 
At tumidus qua pulmo iacet, qua viscera fervent 
haeserunt ibi fata diu ; luctataque multum 
hac cum parte viri vix omnia membra tulerunt ' * — 

Quid me ploratis, servi ? cur amplius aequo 
fletibus indulgetis inaniter ? haud opus illis 
compositae speciem mentis turbare serenam 
lamentis : fugite hinc, rerumque instante ruina 
vos saltem servate fuga : nunc omnia plenis 
membra fluunt venis : totum est pro vulnere corpus, 
iamque ministeriis vestris nulloque cadaver 
indiget obsequio ; tantum praestate supremum 
officium domino, corpusque exsangue sepulcro 
condite. Cura mihi sola haec in morte, peremptum 
ne liceat foedo corpus temerare tyranno. 

1 Phars. iii. 639. These lines are said to have been recited by 
Lucan while bleeding to death. 



Ante velim flammis tradi malisque ferarum 
membratim absumi, talis quam flebile monstri 
ludibrium linqui vaesano et praeda furori. 

Quo lacrimas leti ? nec vos lugere decorum est 
nec me Fortunae non responsare superbae. 
Namque ego, qui cecini properati gaudia leti 
primaque praecepi mortalis munera vitae 
scire mori, quibus aspicio iam sensibus ipse 
instantis faciem mortis ? qua mente supremam 
ordior ire viam ? timor est, an grata voluntas ? 
degenerem patiar Lucanum dicere gentes, 
fortibus et verbis non ipse interritus addam 
fortem animum ? Druidis, Arctoae vatibus orae, 
credere vellem equidem tenebrosa negantibus umbras 
quaerere regna, alio sed vivere rursus in orbe. 
illis mors media est ; regit idem spiritus artus 
et ducenda iterum vitae subtemina Parcis. 
Quodsi animae vivunt pereuntque cadavera solum 
cedant terrores ; mortis metus omnis abito. 
Sin hominum nulli fatorum arcana movere 
fas datur, ignarique ad mortem cogimur omnes 
caelicolumque inopes factae ad ludibria pupae, 
non locus ille metus ; magis admiranda deum vis. 

O bona Libertas, morientem hanc accipe vitam ; 
pro te pugnavit : tibi nunc se dedicat ; at tu, 



alma, fave : quos vis ventura in saecula sacras. 
Certum erat ereptam patriae te, dulcis imago, 
reddere : religio sed spem praepostera lusit, 
Piso, 1 timorque tuus mensam foedare cruore 
hospitis. Anne necem nunquam sancire tyranni 
magnus amor patriae valet et placare deorum 
numina ? Fortunae cum pignora tanta dedisses, 
denique in hoc illi nolebas credere, Piso ? 
Scandere rostra fori trepidosque ciere Quirites 
et tantam populo spem commisisse timebas ? 
degeneres adeo visi, te iudice, cives ? 
singula quid memorem ? tantorum causa malorum 
Scaevinus trepidans et servi lingua dolosi. 
occidit et Senecae pietas atque irritus ardor 
Sulpicii, Proculusque et Scaurus ad omnia promptus, 
audax interiit Flavus, periitque senator 
Scaevinus, nec inornatam te voce silebo 
virtutemque tuam, mulier, 3 mentemque capacem 
secreti, indignumque fidem postponere vitae. 
tormenti rigidas incorruptissima vires 
sustinuit tandemque, sua ne tradere quenquam 

1 Tacitus, Annals XV., 52. M It was next proposed to strike the 
blow when the Emperor was at a private villa of Piso's : again Piso 
refuses to violate the laws of hospitality, a piece of sentiment which 
in such a matter can hardly command our respect." Merivale, ch. 53. 

9 Epicharis. 



voce urgeretur sociorum invita, petivit 
funibus adductis mortem, quis vincta sedebat. 
permissum est monstrare tibi quid femina posset 
durare, at Rufo probrum temptare supremum 
quidque viro posset vitae suadere cupido 
dedecus optanti pro vita turpe pacisci. 
Urgebat poenas sociis : nil profuit ulli 
pignus amicitiae : sed cunctis conscius index 
principis exacuit nullo discrimine ferrum. 
I nunc insidias pro libertate tyranno 
instrue, tormentis ut spes inmota supremas 
Libertina urbis tueatur, vernula prodat ! 

Fata manu invitare iuvat, studiosaque mortis 
corda gero : neque enim producere longius aevum 
fert animus nisi uti coepto finem addere possim. 
nunc non finitis (quod quis lugere vetabit ? ) 
carminibus, fatis divorum exclusus iniquis, 
absisto vacuasque vocor volitare sub umbras. 
Sic species tam clara ruit, sic denique cessat 
Libertas experta feri depellere regni 
servitium : in tenuis spes tanta evanuit auras 
numinaque obsistunt et inexorabile fatum. 
Vincis, inhumana maculosa libidine Pestis, 
atque triumphata iam libertate superbis : 
fortia tot damnare indigna pectora morte 

quippe iuvat, gaudesque viam fecisse ruina 
Bistoniique nefas foedum superare tyranni. 
Imperium exercere putas imbellibus Indis 
aut servire tibi Seras mollemve Sophenen ? 
Roma, placetne tuis talem penetralibus imis 
inmisisse luem ? regno semperne nefando 
servitura graves patiere, miserrima, fastus ? 
usque adeone humili, tantum dominata per aevum, 
manseris obsequio, virtutis et inmemor irae ? 
non ita ; namque etsi multos Fortuna nocentes 
servat et in seras gaudet differre ruinas 
pone tamen sequitur : subita mox verbera dextra 
incumbens miscebit atrox et crimina coget 
pendere. Non dabitur demum tibi, pessime, fati 
effugium : restant Furiaeque parataque poenis 
agmina. Nam casus mens vaticinata futuros 
alta petit, longique per avia temporis errans 
cursibus extremis fatorum arcana resolvit. 
Eumenidum torvas facies saevamque flagello 
Tisiphonen video, villosaque colla colubris 
Oedipodioneasque vices vetitisque hymenaeis 
supplicium. Furias insons Pelopeus Orestes 
fugit maternae sectantes crimina mortis : 
ille quidem veniam nanctus culpamque piavit ; 
quippe auctore deo sceleratum attingere factum 



ausus erat, matrique vices et debita fati 
struxit : tu parili fatis reus, inprobe, noxa 
sospes adhuc vadis sperasque inpune deorum 
posse potestatem contemni arcanaque iura : 
ergo inpune sacram maculabis sanguine Romam 
nec solvent, scelerate, incesti debita tandem 
concubitus caesique patres ? Roma arserit igni ? 
Inpune immodicae, furiose, indulseris irae ? 

Quis credat regnare Iovem ? quis supplice voto 
numina digna ? cavis elisi nubibus ignes 
inmeritas feriunt quercus, culpaque vacantes 
fluctibus in mediis naves ferus obruit Auster : 
hic, superum spretor, sceleris vestigia servat 
incolumis : quin iam peccandi peccat amore. 
Mentimur curare deos mortalia : quodsi 
vota valent hominumque advertere questibus aures 
vos, superi, scitis, gemitus audite precesque, 
oppressam spectate urbem, discatque tyrannus 
esse deos et fata vices sumptura merentes. 
Credis Oresteae nutare ultricia culpae 
numina, nec capiti superimpendentia fata 
respicis. Humanae debes ludibria genti 
cui tota in vitio versetur vita. Tumultus 
et coniuratas video in tua funera sicas 
et proturbatum celsa de sede tyrannum. 



